Gereformeerde kerk Pretoria-Meintjeskop - Wikipedia
Gereformeerde kerk Pretoria-Meintjeskop
Sluit in Riviera, Queenswood, Kilnerpark, TUT- en Tukkies mediese koshuise
Huidige predikant(e) Ben Smit
Belydende lidmate 214
Adres Rosestraat 39, Riviera, Pretoria
Stigtingsdatum April 1963
Afgestig van Pretoria
Eerste predikant J.P. Coetzee (1963–1999)
Die Gereformeerde kerk Pretoria-Meintjeskop is die derde jongste gemeente in die Gereformeerde Kerk (GKSA) se Klassis Pretoria-Moot.
Dié gemeente, net noord van Meintjeskop en aan die suidekant van die Uniegebou, is in April 1963 gestig. Anders as die NG gemeente Meintjeskop (1964), wat ’n baie beperkte geografiese gebied rondom Arcadia beslaan het en dan ook weens demografiese verskuiwings in die omgewing by Arcadia ingelyf is, sluit die Gereformeerde kerk Pretoria-Meintjeskop heelwat meer voorstede of buurte in: Riviera, Rietondale, Queenswood, Kilnerpark, en gedeeltes van Arcadia, Capital Park, Prinshof en Villieria. Ten spyte van dié betreklik groot gebied vir ’n stedelike gemeente het Pretoria-Meintjeskop einde 2014 net 220 belydende en 42 dooplidmate gehad, vergeleke met 270 en 65 einde 2001.
Aanvanklik is die gemeente se eredienste in die SA Vrouefederasie se Saamstaansaal gehou. Daarna was die skoolsaal van die Laerskool Riviera by Rosestraat 11 jaar lank die gemeente se kerkplek. Wes van die saal, aan Voortrekkersweg, staan vandag nog ’n mooi voorbeeld van die Art Deco-boustyl wat jare lank die tuiste van die Paul Kruger-kinderhuis was. Die Deputate Diakonale Sake, eienaar van die kinderhuis se eiendom, het toestemming verleen dat die gemeente ’n kerk op die grond mag bou, maar daar was min belangstelling.
Later is effens verder oos, in Rosestraat, twee erwe gekoop en die huise daarop gesloop. Hier het ’n interessante, ronde ontwerp met ’n koepeldak verrys. Die argitek was Cor Swart, ’n lidmaat van die gemeente wat in die omgewing grootgeword het. Die SA Orrelbouers-orrel is teenoor die preekstoel op die galery geplaas. Die kerk, met sy suiwer lyne en geverfde, gekurfde mure, toon ooreenkomste met Le Corbusier se Notre Dame du Haut. Die gemeente het as eienaarbouer opgetree terwyl die firma Knoessen en Gerber verantwoordelik was vir die uitdagende betonkonstruksie.
Dié kerkgebou, wat om die een of ander rede nie ’n hoeksteen gekry het nie, is in Mei 1975 in gebruik geneem. Dis net 'n straatblok of wat vanaf die NG kerk Riviera-Jakaranda. Die buurte waaruit die Gereformeerde kerk Meintjeskop bestaan, stem min of meer ooreen met dié van die Nederduitsch Hervormde Kerk se moedergemeente Pretoria.
Coetzee, Johannes Petrus, 1963–1999 (aanvaar sy emeritaat)
De Beer, Hendrik Johannes Petrus, 1999–2010
Smit, Barend Christiaan, 2010 – hede
(en) Die gebouekompleks van die Gereformeerde kerk Meintjeskop by Rosestraat 39, Riviera. URL besoek op 10 Desember 2015.
Ontsluit van "https://af.wikipedia.org/w/index.php?title=Gereformeerde_kerk_Pretoria-Meintjeskop&oldid=2061829"
Die bladsy is laas op 27 Oktober 2019 om 09:22 bygewerk.